

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.2 | 2025. gada 21. februārī |

**11.**

**Par Ogres novada pašvaldības, kā SIA “ĶILUPE” dalībnieka, atteikumu no kapitāla daļu pirmpirkuma tiesībām**

Ogres novada pašvaldība ir saņēmusi sabiedrības ar ierobežotu atbildību (turpmāk - SIA) “ĶILUPE” 2025. gada 14. janvāra vēstuli Nr. 01/2025 (reģistrēta ar Nr. 2- 4.1/301), kurā SIA “ĶILUPE” (reģistrācijas Nr. 40003399703) paziņo par SIA “ĶILUPE” 8 (astoņu) kapitāla daļu (jeb 10% no pamatkapitāla) pārdošanu.

Ogres novada pašvaldība ir kapitālsabiedrības SIA “Ķilupe” 31,25 procentu kapitāla daļu turētāja.

Komerclikuma 189. panta otrā daļa noteic, ka par daļas pārdošanu daļas pārdevējs vai daļas ieguvējs paziņo katram dalībniekam un valdei, paziņojumam pievienojot noslēgto pirkuma līgumu vai tā attiecīgi apliecinātu kopiju. Ja paziņojumu nosūta daļas ieguvējs, tas nosūtāms vienlaikus arī daļas pārdevējam. Paziņojumu dalībniekam nosūta uz dalībnieku reģistrā norādīto saziņas adresi. Savukārt minētā likuma 189. panta trešā daļa noteic, ka pirmpirkuma tiesību izlietošanas termiņš ir viens mēnesis no dienas, kad paziņojums par daļas pārdošanu nosūtīts visiem dalībniekiem, ja statūtos nav noteikts īsāks termiņš. Dalībnieks var rakstveidā atteikties no pirmpirkuma tiesību izlietošanas pirms noteiktā termiņa beigām.

Atbilstoši Komerclikuma nosacījumiem, Ogres novada pašvaldībai kā sabiedrības dalībniekam ir pirmpirkuma tiesības iegādāties SIA “ĶILUPE” kapitāla daļas, vai arī rakstveidā atteikties no pirmpirkuma tiesību izmantošanas pirms noteiktā termiņa beigām.

Ogres novada pašvaldība, vērtējot SIA “ĶILUPE” kapitāla daļu iegādi un pirmpirkuma tiesību izmantošanu, konstatēja, ka:

1. SIA “ĶILUPE” komercdarbības veidi pēc NACE klasifikatora:
   * sanitārija un citi atkritumu apsaimniekošanas pakalpojumi (39.00);
   * nebīstamo atkritumu savākšana (38.11);
2. Sabiedrības darbības mērķis ir nodrošināt ilgtspējīgu, kvalitatīvu, videi drošu un draudzīgu sadzīves atkritumu apsaimniekošanu, pielāgojoties katra klienta individuālajām vajadzībām;
3. Sabiedrības darbības veidos (NACE klasifikators) nav novērojama tirgus nepilnība;
4. Sabiedrības sniegtā pakalpojuma saņēmēji ir Ogres novada iedzīvotāji.

Konkurences likuma 14.1 pants noteic pienākumu nodrošināt brīvu un godīgu konkurenci. Arī Konkurences padome vairākkārt ir uzsvērusi publisko personu īpašo atbildību ievērot Konkurences likuma 14.1 pantā ietverto konkurences neitralitātes principu, līdz ar ko, lai novērstu konkurences neitralitātes riskus, kā arī veicinātu uzņēmējdarbības attīstību Ogres novada pašvaldības teritorijā, un lai nodrošinātu brīvu, godīgu konkurenci un neradītu atšķirīgus konkurences apstākļus vai priekšrocību radīšanu kapitālsabiedrībai, kurā publiskai personai ir tieša vai netieša līdzdalība, Ogres novada pašvaldība atsakās no pirmpirkuma tiesību izmantošanas SIA “ĶILUPE” 8 (astoņu) (10% no pamatkapitāla) kapitāla daļu iegādē.

Pašvaldību likuma 10. panta pirmās daļas 9. punkts noteic, ka tikai domes kompetencē ir likuma noteiktajā kārtībā izveidot, reorganizēt un likvidēt pašvaldības kapitālsabiedrības un nodibinājumus, kā arī lemt par dalību kapitālsabiedrībās, biedrībās un nodibinājumos. Publiskas personas kapitāla daļu un kapitālsabiedrību pārvaldības likuma 5. panta pirmā daļa noteic, ka lēmumu par publiskas personas līdzdalības iegūšanu vai izšķirošās ietekmes iegūšanu vai izbeigšanu kapitālsabiedrībā pieņem attiecīgās publiskās personas augstākā lēmējinstitūcija.

Ņemot vērā minēto un pamatojoties uz Pašvaldību likuma 10. panta pirmās daļas 9. punktu, Komerclikuma 189. panta otro un trešo daļu, Publiskas personas kapitāla daļu un kapitālsabiedrību pārvaldības likuma 5. panta pirmo daļu,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Dainis Širovs, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Valentīns Špēlis), "Pret" – nav, "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

1. **Atļaut** Ogres novada pašvaldībai atteikties no pirmpirkuma tiesību izlietošanas SIA “ĶILUPE” (reģistrācijas Nr. 40003399703) 8 (astoņu) (10% no pamatkapitāla) kapitāla daļu iegādē.
2. **Uzdot** Ogres novada pašvaldības Centrālās administrācijas Pašvaldības kapitāla daļu pārvaldības nodaļai trīs darbdienu laikā no lēmuma spēkā stāšanās dienas informēt SIA “ĶILUPE” par Ogres novada pašvaldības domes pieņemto lēmumu.
3. **Kontroli par lēmuma izpildi** uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)